**INICIATYVŲ KONKURSO SĄLYGOS**

**KONKURSO TIKSLAS**

Stiprinti pilietinės visuomenės organizacijų (NVO ir bendruomeninių organizacijų) kompetencijas (idėjos generavimo, projektų valdymo, finansinio raštingumo, advokacijos ir komunikacijos), skatinti aktyvų pilietiškumą, demokratinį dalyvavimą, bendruomenių sutelktumą ir tarpusavio pasitikėjimą bei socialiai pažeidžiamų grupių įgalinimą.

**KONKURSO EIGA**

1. Iniciatyvų konkursas „Aktyvios bendruomenės regionuose“ rengiamas Elektrėnų, Kėdainių raj. ir Šalčininkų raj. savivaldybėse.
2. Kiekvienoje savivaldybėje organizacijos kviečiamos teikti savo idėjas pagal žemiau išvardintas paramos sritis bei kriterijus.
3. Geriausias idėjas pateikusios ir konkurso būdu atrinktos organizacijos (iki 6-ių kiekvienoje iš savivaldybių), turės galimybę sudalyvauti 2-jų dienų mokymuose, gauti ekspertinę pagalbą ir parengti projektą pagal savo pasiūlytą idėją.
4. Parengtus projektus organizacijos pristatys viešai, dalyvaujant vertinimo komisijai.
5. Geriausiai įvertinto projekto įgyvendinimui (po vieną iš kiekvienos savivaldybės) Atviros Lietuvos fondas skirs finansinę paramą (iki 5 000 EUR).
6. Idėjos teikimo etape organizacijos kviečiamos bendradarbiauti su vietos verslo atstovais, kviečiant juos tapti partneriais ar ieškant bendrų sąlyčio taškų idėjos formulavimo bei tolimesnio plėtojimo procesuose.

**ETAPAI**

|  |  |  |
| --- | --- | --- |
|  | **Veikla** | **Laikotarpis** |
| **I.** | **Idėjų atranka** |
|  | Iniciatyvų konkurso idėjoms paskelbimas  | 2019 05 08 |
|  | Idėjų teikimo termino pabaiga | 2019 06 05 |
|  | Idėjų paraiškų atranka / dalyvių informavimas | 2019 06  |
| **II.** | **Projektų vystymas**  |  |
|  | 2 dienų mokymai atrinktoms organizacijoms | 2019 06  |
|  | Projektų rengimas / konsultacijos | 2019 06-09 |
|  | Viešas projektų pristatymas. Laimėjusių projektų paskelbimas | 2019 09  |
| **III.** | **Iniciatyvų įgyvendinimas** |  |
|  | Sutarties pasirašymas laimėtam projektui įgyvendinti | 2019 10  |
|  | Įgyvendinimas ir viešinimas | 2019 10 - 2020 10 |

# KAS GALI TEIKTI PARAIŠKAS

* Nevyriausybinės organizacijos – nuo valstybės ar savivaldybių institucijų ir įstaigų nepriklausomas savanoriškumo pagrindais visuomenės ar jos grupės naudai veikiantis viešasis juridinis asmuo, kurio tikslas nėra politinės valdžios siekimas arba vien tik religijos tikslų įgyvendinimas.

Prie nevyriausybinių organizacijų nepriskiriamos: 1) politinės partijos; 2) profesinės sąjungos bei darbdavių organizacijos ir jų susivienijimai; 3) įstatymų nustatyta tvarka steigiamos organizacijos, kuriose narystė yra privaloma tam tikros profesijos atstovams; 4) susivienijimai, kurių daugiau kaip 1/3 dalyvių yra privatūs juridiniai asmenys; 5) sodininkų bendrijos, daugiabučių gyvenamųjų namų ir kitos paskirties pastatų savininkų bendrijos ir kitokios bendro nekilnojamojo turto valdymo tikslu įsteigtos bendrijos; 6) šeimynos.

* Bendruomeninės organizacijos - asociacijos, kurių steigėjai ir nariai yra gyvenamosios vietovės bendruomenės (jos dalies arba kelių gyvenamųjų vietovių) gyventojai (jų atstovai) ir kurios paskirtis – per iniciatyvas įgyvendinti viešuosius interesus, susijusius su gyvenimu kaimynystėje.

**PARAMOS SRITYS**

1. **Demokratinis dalyvavimas ir aktyvus pilietiškumas** (savanorystės skatinimas, pilietiškumo ugdymo veiklos, vietos gyventojų įtraukimas į vietos klausimų ir problemų sprendimą ir pan.)
2. **Žmogaus teisės** (su šia sritimi susijusių klausimų žinomumo didinimas, lygių galimybių skatinimas, mokymai apie žmonių grupes, patiriančias diskriminaciją dėl rasinės ar etninės kilmės, religijos ar įsitikinimų, lyties, negalios, amžiaus, seksualinės orientacijos ar lytinės tapatybės pagrindu).
3. **Socialinis teisingumas ir pažeidžiamų grupių įgalinimas** (mokymai, naujos paslaugos ar kiti veiksmai, kurie palengvintų pažeidžiamų grupių (skurstančių, neprižiūrimų ar socialinėje rizikoje esančių vaikų, pensininkų, (ilgalaikių) bedarbių, benamių, žmonių su negalia, žmonių sergančių priklausomybės ligomis ir pan.) įsitraukimą į bendruomenės gyvenimą).

**IDĖJŲ PARAIŠKŲ VERTINIMO KRITERIJAI**

 **Formalieji kriterijai:**

* Paraiškos teikėjo juridinio ir paramos gavėjo statuso atitikimas konkurso kriterijams.
* Idėja neprieštarauja atviros visuomenės vertybėms: liberali demokratija, žmogaus teisės ir laisvės, valdžios institucijų skaidrumas, atskaitingumas, piliečių dalyvavimas formuojant politiką, taiki ir vieninga Europa.

**Kokybiniai kriterijai:**

|  |  |  |
| --- | --- | --- |
| **Nr.** | **Vertinimo kriterijai** | **Skiriami balai** |
| **1.** | Problema suformuluota aiškiai, pagrindžiant jos svarbą bendruomenei ar konkrečiai jos grupei | **35** |
| **2.** | Pasiūlytas sprendimo būdas/idėja aiški ir logiška bei susijusi su įvardinta problema | **35** |
| **3.** | Išdėstytas siekis įtraukti daugiau bendruomenės narių į veiklas arba aktualizuoti idėją platesnei bendruomenės grupei | **10** |
| **4.** | Organizacija turi pajėgumų parengti bei įgyvendinti projektą tolesniame etape | **10** |
| **5.** | Partnerystė/verslo įtraukimas plėtojant idėją ar tolimesnį jos įgyvendinimą | **10** |
|  | Balų suma | **100** |

Paraiškai neatitikus formaliojo kriterijaus, toliau paraiška vertinama nebus.

**IDĖJŲ PARAIŠKŲ VERTINIMAS**

Tinkamai ir ne vėliau nustatyto paraiškų teikimo termino pabaigos pateiktas paraiškas vertina konkurso vertinimo komisija:

* Atviros Lietuvos fondo du atstovai;
* Pilietinių iniciatyvų centro atstovas;
* Savivaldybės paskirtas atstovas;
* Nepriklausomas verslo atstovas.

Vertinimo komisija, vertindama paraiškas, privalo laikytis šių principų:

* Lygiateisiškumo – visoms paraiškoms privalo būti taikomi vienodi kriterijai;
* Nešališkumo ir skaidrumo – nuo vertinimo privalo nusišalinti tie vertinimo komisijos nariai, kurių sprendimas gali sukelti interesų konfliktą;
* Konfidencialumo – vertinant paraiškas turi būti užtikrinamas pateiktų duomenų neatskleidimas (išskyrus LR teisės aktuose numatytus atvejus), o pateikti duomenys turi būti naudojami tik vertinimo tikslais.

**IDĖJOS APRAŠYMO FORMA (PARAIŠKA):**

**Norėdami pateikti idėją užpildykite šią formą iki birželio 5 d.:**

<http://bit.ly/30bvUOo>

**Formos pavyzdys pridedamas.**

Kilus klausimams, rašykite el. paštu projektai@olf.lt

**FORMOS PAVYZDYS**

**PAREIŠKĖJAS**Bottom of Form

Pateikite informaciją apie savo organizaciją

1. Pilnas organizacijos pavadinimas bei jo santrumpa
2. Organizacijos kodas
3. Teisinis statusas
4. Dalininkai/nariai
5. Registracijos adresas
6. Korespondencijos adresas (jei skiriasi nuo registracijos adreso)
7. Vadovas
8. Kontaktinis asmuo (vardas, pavardė)
9. Kontaktinio asmens telefono Nr.
10. Kontaktinio asmens el. pašto adresas
11. Trumpai pristatykite organizacijos tikslus bei veiklą

**KONKURSO PARAMOS SRITYS**

Pažymėkite paramos sritį, kurioje numatote pateikti savo idėją

1. Demokratinis dalyvavimas ir aktyvus pilietiškumas
2. Žmogaus teisės
3. Socialinis teisingumas ir pažeidžiamų grupių įgalinimas

**IDĖJOS APRAŠYMAS**

Aprašykite savo siūlomą idėją, atsakydami į žemiau pateikiamus klausimus

1. Idėjos pavadinimas
2. Išskirkite ir aiškiai apibūdinkite vieną problemą, kurią siekiate spręsti. Paaiškinkite,kodėl ją pasirinkote, kaip ji siejasi su esama situacija ar bendruomenės poreikiais (max.10 sakinių)
3. Suformuluokite idėją pasirinktai problemai spręsti ar situacijai keisti (1-2 sakiniai)
4. Aprašykite konkrečias veiklas, kurias planuojate savo idėjai įgyvendinti (max. iki 10 veiklų)
5. Aprašykite, kokius žmones ar organizacijas/verslo įmones įtrauksite pateiktai idėjai įgyvendinti
6. Apibūdinkite, kaip įgyvendinta idėja pakeistų Jūsų bendruomenės ar organizacijos situaciją (max. 10 sakinių)
7. Įrašykite sumą, reikalingą idėjai įgyvendinti.